P R E S S E M E D D E L E L S E

**Startup har knækket koden til den amerikanske nethandel**

**Nethandlen har grebet om sig og i 2014 købte danskerne varer for 73,7 mia kroner på nettet. En tredjedel af ordrerne lægges i dag i udenlandske netbutikker. Omkring 4 mio danske ordrer havnede i de amerikanske netbutikker, men hvor en gennemsnitsordre var på 606 kr, så har en dansk startup formået at få danskerne til at handle for fire gange så meget på det samme marked.**

**København d. 16. april 2015:** ”Vi er ved at have fået rigtig godt fat i de danskere, der hellere end gerne køber varer i USA. Amerikanske netbutikker har et langt bedre udvalg end det vi finder på vores breddegrader. Det store udvalg og de lave priser selv med den højere dollarkurs er noget, der tiltrækker danskerne og det er grundlaget for vores forretning,” siger Michael Brønnum Boye, der er adm. direktør i ShopUSA.

Han grundlagde den danske del af ShopUSA i 2007 og fik sidste år investorer ombord, der tror lige så meget på konceptet, som Michael Brønnum Boye selv. Det betød også, at han fik flere penge til at markedsføre sit koncept for. Resultatet har været en massiv tilgang af nye kunder og særligt det seneste år er der flere, der vælger at få ShopUSA til at fragte varerne hjem i stedet for selv at stå for det.

Hvor firmaet i 2013 stod for at håndtere 1% af danskernes køb i USA er tallet i 2014 vokset til 3,1%. Hvad der er endnu mere bemærkelsesværdigt er, at ShopUSA’s brugere køber for langt mere i USA end den gennemsnitlige danske forbruger. I 2014 købte en dansker i gennemsnit for 606 kr i en amerikansk netbutik. Men for ShopUSA’s brugere var tallet næsten fire gange så meget, nemlig 2.391 kr.

**Samlet fragt øger indkøb**

”Der er flere årsager til, at vi ligger højere på det gennemsnitlige køb. Først og fremmest gør vi det muligt for kunderne at samle deres indkøb og kun betale forsendelse til Danmark én gang. Det kan man ikke, hvis man på egen hånd køber en bog i Amazon, en poloshirt i Ralph Lauren og et kamera hos Walmart. Derudover sørger vi også for at afregne told og moms og det er med til at forhøje beløbet danskerne shopper for. Mange håber på, at de kan købe en vare i USA og undgå told og moms, men toldmyndighederne er blevet meget opmærksomme på trafikken af pakker. Vi kan på forhånd fortælle brugeren, hvad det koster at få en vare hjem. Og endelig tager vi os af besværet med at returnere fejlkøb, hvilket nok er det, der holder allerflest tilbage fra at købe varer i udlandet,” siger Michael Brønnum Boye.

Det er alt muligt, som danskerne flår ned fra hylderne i de amerikanske netbutikker. De mest populære varekategorier er reservedele til biler, tøj, sko og forskellige former for elektronik. Men Michael Brønnum Boye har flere gange været med til at hente hele biler og motorcykler hjem for de danskere brugere. En kunde købte endda designmøbler for flere hundrede tusinde kroner.

”De danske forbrugere er krævende. De vil have et stort udvalg og en god pris. Og så vil de have varerne helst med det samme. Selvom vi henter varer en gang om ugen, er vi nu også begyndt teste et ekspreskoncept, så brugeren kan få varen inden for få dage” siger Michael Brønnum Boye.

**For yderligere oplysninger, kontakt venligst:**

Adm. direktør Michael Brønnum Boye på telefon 30 50 30 05, mbs@shopusa.com

**Om ShopUSA:**

ShopUSA er et dansk logistikfirma, der siden 2007 har hentet varer hjem fra USA til danske forbrugere. Siden hen har flere danske virksomheder også taget tjenesten til sig. ShopUSA gør det nemt for enhver dansk netshopper at købe varer i USA. Når man registrerer sig som bruger, får man en adresse i Virginia Beach i staten Virginia. Her sørger man for at få sendt sine varer til, hvorefter ShopUSA sørger for at fragte varerne til Danmark og afregner fragt, told og moms. Virksomheden er i markant vækst og har i dag omkring 90.100 danske brugere.

**OM OVENSTÅENDE TAL**

Tallene stammer fra ShopUSA selv, fra FDIH og fra en analyse, som Posten Norden har foretaget. FDIH har anvendt Wilkes onlinepanel, hvor de har gennemført 14.844 interviews i 2014. Den maksimale statistiske usikkerhed er således på +/- 0,8 procentpoint. Data er vejet, så dette er repræsentativt for Danmarks befolkning på køn, alder (6 aldersgrupper – 18-29 år, 30-39 år, 40-49år, 50-59 år, 60-69år og 70+ år) og 5 regioner. Datasættet er endvidere blevet vægtet på baggrund 1.000 telefoniske interviews, der har været gennemført i januar og maj 2014.

Posten Norden analysen: Analysen er lavet i samarbejde med Svensk Digital Handel och HUI Research.

**FAKTABOKS**

ShopUSA har et lagerhotel i staten Virginia. Her får alle danske brugere deres egen virtuelle postadresse, hvor de kan sende deres indkøb til. Når brugeren er klar til at få alle de bestilte varer hjem, giver vedkommende besked til ShopUSA, der sørger for at pakke det ombord på næste fragtfly.

ShopUSA får varer hjem med fly én gang om ugen, men har med stor succes testet et nyt ekpresprodukt i 2014, der lanceres i andet kvartal af 2015. I julesæsonen storshopper danskerne i de amerikanske netbutikker og her fylder de ugentlige sendinger mere end 15 europaller.

Alt i alt har ShopUSA hentet mere end 1 mio varer hjem til firmaets danske brugere.